รัฐบาลไทย-ข่าวทำเนียบรัฐบาล-นายกรัฐมนตรีเยี่ยมชมสหกรณ์โคนมกำแพงแสน จำกัด พร้อมเป็นประธานสักขีพยานมอบโรงเรือนถอดประกอบได้ เครื่องจักรกลการเกษตรและเครื่องสีข้าวให้แก่ผู้แทนเกษตรกร
วันพุธที่ 21 กุมภาพันธ์ 2561
นายกรัฐมนตรีเยี่ยมชมสหกรณ์โคนมกําแพงแสน จํากัด พร้อมเป็นประธานสักขีพยานมอบโรงเรือนถอดประกอบได้ เครื่องจักรกลการเกษตรและเครื่องสีข้าวให้แก่ผู้แทนเกษตรกร
นรม.เยี่ยมชมสหกรณ์โคนมกําแพงแสนฯตัวอย่างความสําเร็จแก้ไขปัญหาราคาผลผลิตเกษตรตกต่ํา-เป็นประธานสักขีพยานมอบโรงเรือนถอดประกอบได้ เครื่องจักรกลการเกษตรและเครื่องสีข้าวให้ผู้แทนเกษตรกร ระบุรัฐบาลพร้อมให้การสนับสนุน สร้างโอกาสเพื่อให้เกิดความเท่าเทียมในสังคม
วันนี้ (21 กุมภาพันธ์ 2561) เวลา 15.30 น. ณ ศูนย์รวบรวมน้ํานมดิบทุ่งลูกนก สหกรณ์โคนมกําแพงแสน จํากัด ตําบลทุ่งลูกนก อําเภอกําแพงแสน จังหวัดนครปฐม พลเอก ประยุทธ์ จันทร์โอชา นายกรัฐมนตรี เยี่ยมชมสหกรณ์โคนมกําแพงแสน จํากัด และเป็นประธานสักขีพยานในโอกาสผู้ว่าราชการจังหวัดนครปฐม มอบโรงเรือนถอดประกอบได้เครื่องจักรกลการเกษตร (รถไถ) และเครื่องสีข้าวให้แก่ผู้แทนเกษตรกร
ประธานสหกรณ์โคนมกําแพงแสน จํากัด กล่าวรายงานความเป็นมาและผลการดําเนินงานของสหกรณ์โคนมกําแพงแสน จํากัด ว่า สืบเนื่องจากเกษตรกรประสบปัญหาเรื่องราคาผลผลิตทางการเกษตรตกต่ํา จึงได้เข้าร่วมโครงการส่งเสริมการเลี้ยงโคนม โดยได้รับการสนับสนุนจากกระทรวงเกษตรและสหกรณ์ จนสามารถก่อตั้งเป็นสหกรณ์ มีสมาชิกแรกตั้งจํานวน 50 ครอบครัว รวบรวมน้ํานมดิบจากสมาชิกได้วันละ 3 ตัน และจําหน่ายให้กับบริษัทอุตสาหกรรมนมไทย จํากัด (นมตรามะลิ) ปัจจุบัน สหกรณ์ฯ มีสมาชิกจํานวน 342 ครอบครัว มีจํานวนโคนมทั้งหมด 9,406 ตัว มีศูนย์รวบรวมน้ํานมดิบทุ่งลูกนก ขนาด 45 ตันต่อวัน ได้รับ MOU จากกรมส่งเสริมสหกรณ์ จํานวน 36.387 ตันต่อวัน ได้รับสิทธิในการจําหน่ายนมโรงเรียน จํานวน 25 ตันต่อวัน หรือ 145,000 ซองต่อวัน และที่เหลือจําหน่ายน้ํานมดิบให้กับ บริษัท ดัชมิลล์ จํากัด จํานวน 11.387 ตันต่อวัน
โอกาสนี้ นายกรัฐมนตรีกล่าวกับนักเรียนที่มาให้การต้อนรับว่า รัฐบาลให้ความสําคัญกับทรัพยากรมนุษย์คือการพัฒนาคนตั้งแต่อยู่ในครรภ์จนเติบโต เพราะจะเป็นอนาคตของประเทศชาติ จึงต้องทําให้เติบโตขึ้นมาเป็นคนที่มีคุณภาพ และสิ่งสําคัญนอกจากจะเรียนหนังสือแล้วต้องจบมามีงานทําสามารถเลี้ยงดูพ่อแม่และครอบครัวได้ พร้อมกล่าวพบปะกับประชาชนที่มาให้การต้อนรับตอนหนึ่งว่า การลงพื้นที่ในวันนี้ได้ทราบถึงความก้าวหน้าการดําเนินงานตามนโยบาย ซึ่งตราบใดก็ตามที่โลกยังไม่หยุดหมุน ทุกอย่างย่อมมีการเปลี่ยนแปลง เพราะฉะนั้นทุกคนต้องร่วมมือกันเตรียมความพร้อมรองรับการเปลี่ยนแปลง รวมถึงการทํางานของส่วนราชการต้องพาประชาชน พาประเทศชาติเดินหน้าไปข้างหน้า สามารถยกระดับพัฒนาตนเองให้มีรายได้ดีขึ้นไปอย่างพอเพียงตามศักยภาพแต่ละคน
ส่วนผู้นําท้องถิ่นต้องมองอนาคตของประเทศชาติ เป็นผู้นําที่สร้างการเรียนรู้ สร้างอาชีพให้เกิดความเข้มแข็งของท้องถิ่นอย่างยั่งยืน โดยรัฐบาลพร้อมให้การสนับสนุน สร้างโอกาสเพื่อให้เกิดความเท่าเทียมในสังคม ทั้งนี้ ทุกคนต้องพัฒนาตนเอง พัฒนาฝีมือแรงงานให้มีคุณภาพ พร้อมทั้งปรับเปลี่ยนพฤติกรรมการเพาะปลูกโดยให้ยึดหลักความต้องการของตลาดเป็นหลัก
นายกรัฐมนตรีได้กล่าวแสดงความเป็นห่วงหลักคิดของประชาชนในทุก ๆ เรื่อง ไม่ว่าจะเป็นหลักคิดด้านการเกษตร ด้านการค้า และด้านกฎหมาย ว่า หลักคิดทุกด้านมีผลต่อการสร้างโอกาสในด้านต่าง ๆ จึงขอให้มีการวิเคราะห์อย่างมีหลักการและมีเหตุผล อย่าเชื่ออะไรง่าย ๆ โดยเฉพาะข่าวสารจาก Social พร้อมกล่าวฝากประชาชนถึงการเลือกตั้งครั้งหน้าขอให้เลือกคนที่มีคุณภาพมาเป็นผู้แทน และได้รัฐบาลที่มีคุณธรรม มีธรรมาภิบาล ทํางานเพื่อประชาชนและเพื่อประเทศชาติ
....................................................................................
กลุ่มประชาสัมพันธ์และเผยแพร่ สํานักโฆษก